CIIYO 4
Walabakondwelesha Baishi ne Yehova
Sena ulamubono kanike uyu uli pacipikica?— Nimwana mutukashi wa Yefita. Baibolo nkaikute kutwambila lina lyakendi, nacikaba ico tucinshi eti walabakondwelesha baishi kayi ne Yehova. Leka tubone makani alaambanga pali kanike uyu kayi ne baishi.
Yefita wali kuba muntu waina kayi wali kucana cindi cinji cakuyisha mwanendi makani a Yehova. Wali kuba wayuma kayi mutangunishi waina. Pamulandu wa ico, ba Isilayeli balamusenga kwamba eti abatangunine kuya kulwana balwani babo.
Yefita walapempela kuli Lesa kusenga lunyamfwilisho kwamba eti abakome munkondo. Yefita walashomesha Yehova eti ito akakome kunkondo, nakamupe muntu wamung’anda yakendi eshi akatangune kumutambula akabwela kunkondo. Muntu uyo wali kuyandika kuya kwikala nekusebensela kutente yakupailila yaba Isilayeli masuba onse abuyumi bwakendi. Keendi, kutente iyi enkobali kuya bantu kuya kupaila kuli Lesa. Yefita walakoma munkondo! Mpwalabwela kung’anda, sena umwinshi muntu walatanguna kupula mung’anda yakendi?—
Wali kuba mwanendi Yefita mutukashi! Uyu wali kuba emwanendi enka owa. Yefita lino, wali kuyandika kumutwala kutente. Ici calamuyumina Yefita. Ulaanukunga pasa eti Yefita walensa kushomesha. Kwakubula kutaya cindi, mwanendi walaambila baishi eti, ‘Ta, mwalamushomesha Yehova, mwela kwinsa ncomwalashomesha.’
Neye mwanendi Yefita ici calamuyumina. Kuya kutente cali kwamba eti nkaela kwebewa nekusema bana. Nacikaba ico, wali kuba wasunishisha kwinsa ncobalashomesha baishi kayi nekukondwelesha Yehova. Ici ecintu cali kuyandika maningi kuli endiye kupita kwebewa naa kusema bana. Pamulandu wa ico, walaya kutente nekwikala kwepele kusa masuba onse abuyumi bwakendi.
Sena ulayeyenga eti walabakondwelesha baishi kayi ne Yehova?— Ee! Ito ukute kunyumfwila kayi umusuni Yehova, inga uba eti mwanendi Yefita. Nenjobe nubakondweleshenga bashali bakobe ne Yehova.
BELENGANI MU BAIBOLO YENU
Deuteronomo 6:4-6
Oweruza 11:30-40
1 Akorinto 7:37, 38
som_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn nya_Latn nya_Latn nya_Latn